b'\n_START_ARTICLE_\nLentokone ensimm\xc3\xa4isess\xc3\xa4 maailmansodassa\n_START_PARAGRAPH_\nLentokone oli yksi ensimm\xc3\xa4isen maailmansodan aikana tehdyist\xc3\xa4 teknologisista keksinn\xc3\xb6ist\xc3\xa4, jotka muuttivat perinteisi\xc3\xa4 sodank\xc3\xa4yntitapoja. Ensimm\xc3\xa4inen maailmansota k\xc3\xa4ynnisti lentokoneiden nopean kehityksen. Sodan alun koneet olivat enimm\xc3\xa4kseen ty\xc3\xb6nt\xc3\xb6potkurisia, hitaita, aseettomia ja soveltuvia l\xc3\xa4hinn\xc3\xa4 tiedusteluk\xc3\xa4ytt\xc3\xb6\xc3\xb6n. Sodan lopussa lentokone oli tehokas asej\xc3\xa4rjestelm\xc3\xa4, niin h\xc3\xa4vitt\xc3\xa4j\xc3\xa4n\xc3\xa4 kuin pommikoneenakin.\n_START_SECTION_\nTaustaa\n_START_PARAGRAPH_\nWrightin veljesten lentokone lensi vuonna 1903. Sen mahdollisuudet sodank\xc3\xa4ynniss\xc3\xa4 havaittiin heti. Lentokoneiden kehitykseen panostettiin Wrightin veljesten ensimm\xc3\xa4isen moottoroidun lentokoneen j\xc3\xa4lkeen. Yhdysvalloissa perustettiin viestijoukkojen alaisuuteen lent\xc3\xa4mist\xc3\xa4 tutkinut osasto 1. elokuuta 1907. Tosin osasto koostui aluksi vain kolmesta hengest\xc3\xa4. Vuonna 1908 viestijoukot j\xc3\xa4rjestiv\xc3\xa4t tarjouskilpailun, jonka j\xc3\xa4lkeen joukot ostivat yhdeks\xc3\xa4n lentokonetta Wrightin veljeksilt\xc3\xa4. Ranska ja Saksa perustivat vuonna 1910 omat ilmavoimansa ja kaksi vuotta my\xc3\xb6hemmin seurasi Britannia._NEWLINE_Ensimm\xc3\xa4isen kerran lentokonetta k\xc3\xa4ytettiin sotatoimissa 1. helmikuuta 1911 Meksikon vallankumouksessa. Meksikon hallitus palkkasi yhdysvaltalaisvetoisen lent\xc3\xa4j\xc3\xa4joukon tekem\xc3\xa4\xc3\xa4n tiedustelulentoja Yhdysvalloista k\xc3\xa4sin. Italian\xe2\x80\x93Turkin sodassa italialaiset k\xc3\xa4yttiv\xc3\xa4t lentokoneita tiedusteluun ja 1. marraskuuta 1911 l\xc3\xa4htien my\xc3\xb6s pommituksiin. T\xc3\xa4ll\xc3\xb6in luutnantti Giulio Gavotti pudotti koneestaan nelj\xc3\xa4 kaksikiloista tykist\xc3\xb6nkranaattia turkkilaisten asemiin. Pian italialaiset asensivat lentokoneisiinsa erityisen pommiputken pommien pudottamista varten. Vuoden 1899 Haagin sopimus kielsi pommien pudottamisen kuumailmapalloista, mutta Italia vetosi siihen, ett\xc3\xa4 lentokone ei ole kuumailmapallo. Ensimm\xc3\xa4isen kerran lentokonetta k\xc3\xa4ytettiin tykist\xc3\xb6n tulenjohtoon 24. marraskuuta. Kapteeni Carlo Piazza teki ensimm\xc3\xa4isen ilmavalokuvauslennon 23. helmikuuta 1912. Italialaiset k\xc3\xa4yttiv\xc3\xa4t sodan aikana my\xc3\xb6s ilmalaivoja alkuvuodesta 1912 l\xc3\xa4htien tiedusteluun ja pommituksiin._NEWLINE_Ensimm\xc3\xa4isess\xc3\xa4 Balkanin sodassa turkkilaisilla oli vain viisi tai kuusi lentokonetta, mutta Bulgarialla oli enemm\xc3\xa4n lentokoneita k\xc3\xa4yt\xc3\xb6ss\xc3\xa4\xc3\xa4n. Sodan aikana bulgarialaiset k\xc3\xa4yttiv\xc3\xa4t ensimm\xc3\xa4isin\xc3\xa4 tarkoitusta varten suunniteltuja ilmapommeja. Lis\xc3\xa4ksi bulgarialaiset tulittivat turkkilaisia joukkoja kiv\xc3\xa4\xc3\xa4rein ja pistoolein.\n_START_SECTION_\nEnsimm\xc3\xa4inen maailmansota\n_START_PARAGRAPH_\nEnsimm\xc3\xa4isen maailmansodan alussa sotaan osallistuvien maiden lentokoneiden lukum\xc3\xa4\xc3\xa4r\xc3\xa4t olivat hyvin pieni\xc3\xa4. Saksalla oli k\xc3\xa4yt\xc3\xb6ss\xc3\xa4\xc3\xa4n (hieman laskentatavasta riippuen) 266\xe2\x80\x93296 sotilask\xc3\xa4ytt\xc3\xb6\xc3\xb6n tarkoitettua lentokonetta, Ranskalla 134, Britannialla 163\xe2\x80\x93183, Ven\xc3\xa4j\xc3\xa4ll\xc3\xa4 noin 250 ja It\xc3\xa4valta-Unkarilla noin 100._NEWLINE_Sodan sytytty\xc3\xa4 lentokoneita k\xc3\xa4ytettiin p\xc3\xa4\xc3\xa4asiassa tiedusteluun. Aluksi vastapuolen lent\xc3\xa4j\xc3\xa4t tervehtiv\xc3\xa4t toisiaan toverillisesti ilmassa, mutta pian vedettiin esiin pistoolit ja revolverit. Pian koneita alettiin varustaa erilaisilla konekiv\xc3\xa4\xc3\xa4reill\xc3\xa4. T\xc3\xa4st\xc3\xa4 koitui aluksi kuitenkin vakavia ongelmia, koska konekiv\xc3\xa4\xc3\xa4rin ampumat luodit pystyiv\xc3\xa4t rikkomaan oman lentokoneen potkurin ja siipien p\xc3\xa4\xc3\xa4lle asennetussa konekiv\xc3\xa4\xc3\xa4riss\xc3\xa4 oli my\xc3\xb6s omat haittansa._NEWLINE_Saksalaisten kehitetty\xc3\xa4 j\xc3\xa4rjestelm\xc3\xa4n, joka tahdisti luodit koneen potkurin kanssa, he p\xc3\xa4\xc3\xa4siv\xc3\xa4t selke\xc3\xa4sti niskan p\xc3\xa4\xc3\xa4lle koneiden v\xc3\xa4lisiss\xc3\xa4 ilmataisteluissa. Lopulta my\xc3\xb6s ranskalaiset ja britit saivat keksinn\xc3\xb6n k\xc3\xa4siins\xc3\xa4 ja varustivat koneensa tahdistimilla. Ensimm\xc3\xa4isess\xc3\xa4 maailmansodassa syntyiv\xc3\xa4t l\xc3\xa4hes kaikki nykyaikaisen ilmasodank\xc3\xa4ynnin muodot. Koneita k\xc3\xa4ytettiin laajasti ilmapommituksiin, rynn\xc3\xa4k\xc3\xb6intiin vihollisen maakohteita vastaan rintamalla ja niill\xc3\xa4 pyrittiin saavuttamaan ilmaherruus. Saksa, Ranska ja Britannia rakensivat sodanaikana 50\xc2\xa0000\xe2\x80\x9360\xc2\xa0000 konetta, eli yhteens\xc3\xa4 l\xc3\xa4hes 200\xc2\xa0000 konetta. Yleisin lentokonemalli sodassa oli yksipaikkainen, yksimoottorinen kaksitasoh\xc3\xa4vitt\xc3\xa4j\xc3\xa4. Moottorissa oli 150\xe2\x80\x93250 hevosvoimaa ja se antoi 150\xe2\x80\x93210 km/h nopeuden. Pommikoneet sit\xc3\xa4 vastoin olivat kaksimoottorisia ja sodan loppupuolella oli jo nelimoottorisiakin pommikoneita. Pommikoneilla tehtiin strategisia pommituksia muun muassa kaupunkeihin. Pommikoneiden pieni asekuorma ja lyhyt toimintas\xc3\xa4de piti strategiset pommitukset vaikutuksiltaan v\xc3\xa4h\xc3\xa4isin\xc3\xa4. Pommitukset aiheuttivat paljon kauhua, mutta v\xc3\xa4h\xc3\xa4n aineellisia vahinkoja._NEWLINE_Ensimm\xc3\xa4isen maailmansodan aikana h\xc3\xa4vitt\xc3\xa4j\xc3\xa4-\xc3\xa4ssist\xc3\xa4 tuli t\xc3\xa4rkeit\xc3\xa4 propagandahahmoja. Noin 30 \xc3\xa4ss\xc3\xa4\xc3\xa4 p\xc3\xa4\xc3\xa4si 40 ilmavoittoon. Eniten ilmavoittoja oli saksalaisella Manfred von Richthofenilla ja ranskalaisella Ren\xc3\xa9 Fonckilla.'